১৯৩১। কে-র দাবি নস্যাৎ করে দিলেন ফরাসি প্রত্নতাত্ত্বিক জর্জ কোদে, লন্ডন বিশ্ববিদ্যালয়ের ‘বুলেটিন অব দ্য স্কুল অব ওরিয়েন্টাল স্টাডিজ়’ জার্নালে এক পেপার লিখে। প্রবন্ধে কোদে জানালেন, ০ ভারতীয় আবিষ্কার। প্রমাণ? কম্বোডিয়ায় মেকং নদীর পাশে সাম্বর নামে একটা জায়গায় এক মন্দিরে মিলেছে এক পাথরখণ্ড। তার গায়ে পুরনো খেমের ভাষায় লেখা একটা বাক্য। যার অর্থ: ‘প়ঞ্চমী তিথির দিন শক যুগ ৬০৫ বছরে পড়ল। ৬ এবং ৫-এর মাঝে ওই ০ বলে দিচ্ছে ওর কাল। জানা আছে, শক যুগ শুরু হয়েছিল ৭৮ খ্রিস্টাব্দে। ৬০৫ বছর মানে ৬০৫+৭৮= ৬৮৩ খ্রিস্টাব্দে। ৬০৫-এর ০, অতএব সপ্তম শতাব্দীর ব্যাপার। ওই সময় তো আরব ব্যবসায়ীরা ভারতে আসেনি। কম্বোডিয়ার ০ ভারতের হল কী করে? কোদে-র যুক্তি, ভারতীয় সংস্কৃতিই তখন পাখা মেলেছিল গোটা দক্ষিণ-পূর্ব এশিয়ায়।